Oud-ANC-jeugligaleier slaan vrou met sambok doodArgieffoto. Patrick Wisani, ŉ voormalige ANC-jeugligaleier, is Maandag in die hooggeregshof in Randburg daaraan skuldig bevind dat hy sy vriendin verlede jaar met ŉ sambok doodgeslaan het. Wisani het sy vriendin, Nosipho Mandleleni, in September verlede jaar met ŉ sambok en besemstok in die paar se huis in Yeoville doodgeslaan. Hy was ten tyde van die voorval voorsitter van die ANC-jeugliga se middestad-tak. Regter Mohamed Ismail het bevind nadat Wisani vir Mandleleni doodgeslaan het, het hy ook haar tweelingsuster, Siphokazi, aangerand en geïntimideer om te verhoed dat sy teen hom getuig. Hy het ook Siphokazi se vriend, Zimbini Mathibe, aangerand en geïntimideer. Volgens Ismail het van die staatsgetuies mekaar in hul getuienis weerspreek, maar was daar genoeg bewyse voor die hof gebring om Wisani skuldig te bevind. Wisani is skuldig bevind op aanklagte van moord, aanranding en intimidasie. Ismail het gesê hy wil Wisani so gou moontlik vonnis en het hom aangeraai om regsadvies te kry voordat die vonnisverrigtinge begin. Die saak sal Dinsdag voortgaan.